|  |  |
| --- | --- |
|  | 3. november 2014Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Ét gram agat føjer nyt til Grønlands forhistorie**

En lille flis af mineralet agat rykker Tunit-folkets tilstedeværelse i Grønland 200 kilometer længere mod syd.

Små opdagelser viser sig nogle gange at være store. Det gælder også for en enkelt lille, undselig flis af mineralet agat. Den dukkede op ved en arkæologisk undersøgelse på Bushnan Ø i Melville Bugten i det nordlige Grønland.

Fundet beviser, at de folk, som beboede Grønland i i perioden 650-1250 e.Kr., i den sene Dorset-kultur, og bedre kendt som ”Tunit,” nåede 200 kilometer længere ned ad Melville Bugtens kyst end hidtil antaget.

Det er forskningsprofessor på Nationalmuseet Bjarne Grønnow og lektor ved Saxo-Instituttet på Københavns Universitet Mikkel Sørensen, som gjorde opdagelsen. De besøgte Bushnan Ø den 6. august i år i forbindelse med NOW-projektet, der undersøger forholdet mellem mennesker, levende føderessourcer, bosættelsesmønstre og klimaforandringer i Melville Bugten, lige syd for Thule.

De to forskere havde begge på fornemmelsen, at der burde være spor efter Tunit på Bushnan Ø, og derfor gik de i land for at lede efter teltringe, som er kredse af sten, der har holdt kanten af teltskindet til jorden.

- Vi fandt en rektangulær, stenbygget teltring med en midtergang, der deler gulvet i to. Det er typisk arkitektur for sen Dorset-kultur, men først da vi fandt det lille agat-afslag under en sten i midtergangen, blev vi overbevist om, at der vitterlig er tale om sporene efter Tunit-folkets ophold på Bushnan Ø, siger Bjarne Grønnow, som nøgternt noterede opdagelsen i sin lommebog med ordene: ”Sen Dorset, finally”!

Det er også tydeligt, at det lille afslag er forarbejdet af mennesker. Tunit-folket foretrak agat til deres redskaber, men agat forekommer ikke naturligt i området, og derfor må det være bragt dertil af mennesker.

Og da først øjnene havde indstillet sig, fandt Bjarne Grønnow og Mikkels Sørensen yderligere et par teltringe og resterne af et stenbygget depot.

**Jagede narhvaler**

Teltringene ligger mere end 50 meter oppe i terrænnet, og det peger ifølge Bjarne Grønnow på, at man bosatte sig på øen om foråret på et snefrit sted oppe i højden. Dér havde jægerne godt udsyn og kunne spejde efter flokke af de narhvaler, som de var kommet dertil for at jage.

- Det er en udkigspost, hvor flere Tunit-familier har slået sig ned for at jage. Det er formodentlig en jæger, der efterlod det lille agat-afslag, da han skærpede sit fangstredskab, mens han og de andre jægere ventede på, at narhvalerne dukkede op ved iskanten, hvor de kunne jage dem, siger Bjarne Grønnow.

Det er ikke uventet at finde spor efter Tunit på Bushnan Ø. Bjarne Grønnow forklarer, at de var jægere tilpasset livet i et højarktisk miljø omkring det store isfri område kaldet Nordvandet, som Melville Bugten er en del af, og jagtforholdene ved Bushnan Ø var gode.

- Netop Nordvandet var et vigtigt fangstområde med meget rige føderessourcer. Det skyldes, at havet aldrig fryser til, selvom det er i det nordligste Grønland. Det tiltrækker et rigt dyreliv, især fugle og pattedyr, og skaber nogle enestående fangstforhold, som ikke findes i samme omfang andre steder i Grønland, siger Bjarne Grønnow.

Han og Mikkel Sørensen deltager i North Water projektet, kaldet NOW. Over de næste tre år skal arkæologer fra Nationalmuseet sammen med antropologer og arkæologer fra Københavns Universitet og biologer fra Aarhus Universitet samt Grønlands Nationalmuseum og Arkiv og Grønlands Naturinstitut indsamle historiske og nutidige oplysninger om fangst og fangstdyr samt gennemføre feltundersøgelser i Melville Bugten. Formålet er at undersøge forholdet mellem mennesker, levende føderessourcer, bosættelsesmønstre og klimaforandringer over et langt tidperspektiv i Arktis.

NOW-projektet støttes med knap 19 millioner kroner af Velux Fonden, Villum Fonden og Carlsbergfondet. Projektet ledes af Københavns Universitet og løber frem til 2016.

**Billedtekst 01:** Et gram agat fylder ikke meget,.men det er tilstrækkeligt stort til at bringe nyt om Grønlands forhistorie. Foto: Bjarne Grønnow, Nationalmuseet.

**Billedtekst 02:** En samling lavbevoksede sten på Bushnan Ø viste sig at være rester af Tunit-jægernes teltring. Foto: Bjarne Grønnow, Nationalmuseet.

**Billedtekst 03:** NOW-projektet har på Bushnan Ø på 75 grader nord i Melville Bugt fundet de hidtil sydligste bosættelser fra Tunit-folket. Det er 200 kilometer længer mod syd end hidtil.

**Fakta: Om Tunit**

- Tunit er Inuits navn for et nu forsvundet folk, der boede i Nordgrønland, da Inuit kom til Grønland. Tunit kaldes af arkæologerne for sen Dorset-kultur. Tunit var et arktisk jægerfolk, der kom fra Canada og bosatte sig Grønland i perioden 650 e.Kr. – 1250 e.Kr. De forsvandt, kort efter at de nuværende inuitters forfædre kom til Grønland.

- Tunit var tilpasset et højarktisk liv og slog sig ned i det allernordligste Grønland, hvor de jagede hvaler, sæler og hvalrosser.

- De jagede med harpuner, de brugte spæklamper og snebriller og byggede igloer. Tunit benyttede trækslæder og kendte ikke til hundeslæder. De kendte heller ikke bue og pil.

**For yderligere oplysninger kontakt:**Bjarne Grønnow, forskningsprofessor, Nationalmuseet. Tlf.: 41 20 62 20. E-mail: bjarne.gronnow@natmus.dk

Mikkel Sørensen, lektor v. Saxo-instituttet, Københavns Universitet. Tlf.: 51 29 88 48 E-mail: miksr@hum.ku.dk

Henrik Schilling, presseansvarlig, Nationalmuseet. Tlf.: 41 20 60 16. E-mail: henrik.schilling@natmus.dk